PAKEMPALAN PANDONGA WULAN BRAYAT 2022 GEREJA KRISTEN JAWA KABLUK SEMARANG RABU, 5 OKTOBER 2022 Jejer "PUNAPA SEDAYANIPUN NAMUNG "TANPA GINA" KÉMAWON?" Kohelèt 1:2; 2:18-23; 12:13 1. WEKDAL ENING 2. PEPUJÈN PAMBUKA KPJ 316. BRAYAT KANG TINANGSULAN ING TRESNA Brayat kang tinangsulan ing tresna, tetales pitados mring Gusti, nesthi ayem tentrem lan raharja, atut rukun wah lestari, silih asah lan asih, silih asuh tan pamrih, temah adeging brayat puniki, neng semken mring sesami. 3. VOTUM LAN SALAM PF : Binerkahan ingkang rawuh lan tetunggilan wonten asmanipun Pangeran Yehuwah U : AMIN PF : Sih Rahmat dan tentrem rahayu saking Allah Sang Rama tuwin Gusti Yesus Kristus nunggila ing para sedherek sedaya U : UGI NUNGGILA ING PANJENENGAN 4. PANDONGA PAMBUKA 5. KIDUNG PAMUJI KPJ 94 : 1, 2 SUMANGGA MAREKA 1) Sumangga mareka ngarsane Gusti kita Anggunggung asmanya wit sihe kang sanyata Maringken Kang Putra, yeku marginira Birat dosa kita, Wah gesang sembada 2) sagunging pamuji konjuk ngarsaning Gusti Kang tansah mberkahi wrata titah sabumi Allah ingkang murba pratala akasa Paring kaendahan miwah kautaman 6. PAMEDHARING SABDA a. PANDONGA b. PAMAOSING KITAB SUCI : Kohelèt 1:2; 2:18-23; 12:13 RENUNGAN Punapa Sedayanipun Namung "Tanpa Gina" Kémawon? Nalika nyeksèni wontenipun tiyang pejah, wonten sawetawis tiyang ingkang nganggep bilih "wusananipun sedaya punika badhé kapungkasan wonten ing luwenging kubur". Sedaya barang darbé ingkang kanthi mboten gampil saged kagayuh, tetéla mboten badhé kabekta nalikanipun tiyang sami pejah. Sedaya prèstasi, asiling gegayuhan, kaurmatan lan sanès-sanèsipun mboten badhé wonten ginanipun malih. Nglengganani kanyatan ingkang mekaten punika, wonten sawetawis tiyang ingkang pitakèn: punapa paédahipun nyengkut nyambut damel ing gesang padintenan? Tundhonipun, tiyang-tiyang kalawau lajeng sami kesèt utawi
nglampahi gesang padintenan namung sadremi kémawon, aras-arasen lan mboten mbudi daya nyambut damel kanthi taberi. Wonten ugi sawetawis tiyang ingkang nggadhahi pamanggih: urip iku rak mung sepisan, mula luwih becik menawa urip iki dilakoni kanthi sakepénak-kepénaking ati mumpung isih ana wektu. Kados pundi brayat nglampahi gesang peparingipun Gusti, punapa brayat ngraosaken raos jelèh, semplah lan kécalan pangajeng-ajeng, lan ngraosaken sedaya ingkang kelampahan namung nglaha kémawon? Punapa gesanging bebrayatan dipun lampahi kanthi raos getun, kénging punapa nalika semanten nikah, sengkut nyambut damel lan kedah ngadhepi manékawarni momotaning gesang? Kados pundi pamanggihipun brayat tumrap barang darbé, raja brana ingkang dipun darbèni saha kados pundi brayat mulad-sarira tumrap gesang pribadinipun? Mesthi kémawon kita mboten sami dipun parengaken nganggep gesang ingkang nembé kita lampahi punika "tanpa gina" sipatipun. Kosok- wangsulipun, kita wajib tansah caos pamuji sokur tumrap gesang bebrayatan. Ing salebeting Pakempalan Pandonga punika, kita perlu ngraos-raosaken pitedahipun Pengkhotbah bilih ingkang paling wigatos, gesang punika kedah dipun lampahi kanthi ajrih asih dhumateng Gusti. Punika ingkang dados timbalan saben tiyang pitados, kalebet ugi brayatipun tiyang pitados. Kitab Pengkhotbah (Kohèlèt) asring dipun salah-mangertosi minangka kitab ingkang ngemot piwulang bab gesang ingkang kirang utawi tanpa pangajeng-ajeng. Pamanggih ingkang mekaten punika lair karana ing salebeting kitab punika pinanggih kathah tetembungan "tanpa guna" (nglaha). Mèh sedaya prekwis ingkang pinanggih lan kelampahan ing salebeting gesang punika dipun anggep "tanpa guna". Maos kitab punika saged anjalari tiyang sami kécalan greget lan pangajeng-ajenging gesang, lan rumaos "tanpa gina" makarya kanthi sengkut. Samukawis ingkang kawawas saé lan migunani tetéla namung "tanpa gina" kéwala. Pengkhotbah ngandika: "banget anggoné tanpa guna, samubarang kabèh iku tanpa guna" (Koh. 1: 2). Malah pengkhotbah ngantebaken bilih piyambakipun "sengit marang apa kang daklakoni klawan ngrekasa ana ing sangisoring langit iki, sabab iku bakal dakwarisaké marang wong kang anané sawusé aku" (Koh. 2: 18). Malah nadyan tiyang punika kalebet tiyang ingkang bodho, lan mboten kadunungan kawicaksanan, tiyang kalawau badhé nguwasani punapa ingkang sampun katindakaken kanthi ngrekaos lan kanthi kawicaksanan ing sangandhaping langit (Koh. 2: 19). Pengkhotbah lajeng kécalan pangajeng-ajeng karana piyambakipun ngraos tanpa gina kémawon pikantuk samukawis ingkang kasedya kanthi migunakaken sagung pangertosanipun, kasagedan dalah kawicaksananipun jebul tundhonipun ingkang badhé ngraosaken sedaya asiling gesang kalawau, tiyang-tiyang ing tembe wingkingipun, ingkang mboten kedah kangélan; lan punika "tanpa gina" saha dados "kacilakan" (Koh. 2: 20-21). Menawi mekaten, lajeng punapa ginanipun sedaya ingkang sampun dipun budidaya kanthi kangélan ing sangandhaping srengéngé punika? (Koh. 2: 23) Adhedhasar andharan ing nginggil, saged kémawon kita lajeng nganggep leres bilih kitab Pengkhotbah punika kitab ingkang kebak andharan bab gesang ingkang tanpa pangajeng-ajeng. Nanging punapa pancèn mekaten? Menawi kita raos-raosken kanthi satuhu, langkung trep menawi kitab punika kita pitadosi minangka kitab ingkang ngandharaken bab lampahing gesang adhedhasar kasunyatanipun, sanès ingkang ngandharaken bab gesang tanpa pangajeng-ajeng. Punapa kanyataning gesang punika pancèn mboten kados mekaten punika? Punapa mboten leres bilih gesang ingkang kita lampahi punika pancèn kebak pérangan-pérangan gesang ingkang angèl? Mekaten ugi punapa mboten leres bilih sedaya ingkang sampun kita
tindakaken ing sangandhaping langit punika ing tembé ugi badhé kita tilaraken dhateng ahli waris kita? Pancèn leres wonten prekawis-prekawis ingkang saé lan saèstu ngremenaken manah ingkang kita alami salaminipun gesang ingkang saèstu saged kita aosi, nanging sedayanipun punika wekasanipun ugi badhé kita tilaraken. Pramila, lajeng punapa ingkang kedah kita tindakaken? Panyerat kitab Kohelet (Pengkhotbah) punika wekasanipun paring pitutur: "Wasana minangka pungkasané kang kapireng yaiku: wedia marang Gusti Allah lan netepana pepakèn-pepakèné, awit iki kewajibané saben wong" (Koh. 12: 13). Pengkhotbah paring pitutur ingkang saèstu wigatos supados saben tiyang nglampahi gesangipun kanthi prayogi, mboten rumaos "tanpa gina," inggih punika sarana gesang ajrih asih dhumateng Gusti lan netepi sedaya pepakènipun. Saged dipun westani bilih pangandika punika nedahahaken maknaning gesang ingkang sayektos. Tegesipun, sedaya prekawis ingkang kita lampahi badhé ndarbèni makna ingkang satuhu menawi katalesaken ing sikep ajrih asih dhumateng Gusti. Kosok-wangsulipun, sedaya prekawis ingkang kita lampahi ing salebeting gesang punika, menawi mboten katalesaken wonten ing sikep ajrih asih dhumateng Gusti, nadyan kita raos ndarbèni makna ingkang ageng, èstunipun mboten aji wonten ing ngarsané Pangéran. Tiyang- tiyang ingkang sami nglampahi gesang padintenanipun adhedhasar ajrih asih dhumateng Allah, mesthi badhé nglampahi gesangipun kanthi kebak kabingahan, saha saged manggihaken maknaning gesang ingkang satuhu dalah mboten nganggep sedaya lampahing gesang punika "tanpa gina" kéwala. Sarana migatosaken lan ngraos-raosaken pituturipun Pengkhotbah punika, kita saged sami nyinau bab pagesangan kita. Sedaya pambudidaya kita maknani gesang, badhé ndamel kita sedaya sangsaya wicaksana ing lampah. Tiyang dalah brayat ingkang nglampahi gesang kanthi wicaksana, badhé kasagedaken nglampahi gesang ing salebeting kawontenan punapa kémawon, awit sami pitados bilih Allah badhé ndadosaken sedaya pengalamaning gesang ndarbèni makna ingkang satuhu. Amin 7. PANGUCAP SOKUR a. Ayat pangatag Pangucap Sokur 2 Korinta 9 : 7 Saben wong pawewehe diksys kang dadi rilaning atine, aja kanthi sedhih utawa marga kapeksa, awit Gusti Allah iku ngasihi wong pawewehw kanthi suka-rila b. Pepujen KPJ 124:1,2, "KULA SÈSTU NDHÈRÈK GUSTI" 1. Kula sèstu ndhèrèk Gusti, kang jumeneng Panutan Tetep setya dugèng janji, tan wigih karibedan Reff.: Dhuh nyawaku ja kwatir, Gusti tan éwah gingsir Tur wuria salaminya, ing satindaké Gusti. 2. Kula sèstu ndhèrèk Gusti, martosken Injil Suci Datan ajrih ing sangsara, wit Gusti nganthi kula Reff.: ... 8. DONGA SAFAAT LAN RAMA KAWULA 1. Ndedonga supados kita sami kaparingan kekiyatan kanggé tansah maknani gesang padintenan kita ing patunggilan kaliyan Gusti 2. Ndedonga supados brayat kita tansah setya tuhu ing pitados dhumateng Gusti saha tan kendhat tansah ngetut wingking Panjenenganipun 3. Sedhèrèk-sedhèrèk ingkang sakit 4. Pamarintah negari anggènipun ngupados karahayon lan katentremaning bangsa lan negari
5. Peladosan ing gréja 6. Para putra ingkang taksih sekolah lan kuliah 7. Para putra ingkang nembé pados padamelan 8. Para putra ingkang sampun wancinipun émah-émah 9. Kulawarga ingkang kagungan pepinginan putra 10. Pisungsung 11. Panutup kaliyan donga Rama Kawula DONGA RAMA KAWULA Dhuh, Rama kawula ingkang wonten ing swarga Asma paduka mugi kasucekaken Kraton paduka mugi rawuh Karsa paduka mugi kalampahan wonten ing bumi Kadosdene wonten ing swarga Kawula mugi kaparingan rejeki kawula Sacekapipun ing dinten punika Saha paduka mugi ngapunten kalepatan kawula Kadosdene kawula inggih ngapunten ing tetiyang Ingkang kalepatan dhateng kawula Punapa dene kawula mugi sampun ngantos katandukaken Dhateng ing panggodha Nanging mugi sami paduka uwalaken saking piawon Awitdene paduka ingkang kagungan kraton saha wisesa Tuwin kamulyan langgeng salami-laminipun. Amin 9. BERKAH PF : Pangéran Yéhuwah maringi berkah dhateng kita lan ngayomi kita. Pangéran Yéhuwah nyunaraken cahyaning wedananipun dhateng kita lan maringi sih rahmat. Pangéran Yéhuwah nungkulaken wedananipun dhateng kita lan maringi tentrem rahayu. U : AMIN 10. PEPUJEN PANUTUP, KPJ 326 : 1,4 PUNIKA BRAYAT KULA 1. Punika brayat kula, brayat tentrem kang ngangeni. Sinten dados tanggelan ? namung Pangeran pribadi. Reff. Saiba prayoginya, lamun Gusti kang rumeksa, temah tanpa rubeda, sagotrah manggih raharja. 4. Sagriya angudia dadya brayat kang rumantya, ngantos dados panutan tumraping brayat sembada KOMLIT & KPWG GKJ KABLUK Semarang 2022